**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL Atlyginimo UŽ TEIKIAMas papildomas vaikų priežiūros PASLAUGas SAVIVALDyBĖS švietimo įstaigose dydžio Nustatymo “ Projekto**

1. **Projekto rengimą paskatinusios priežastys.**

Klaipėdos miesto savivaldybės tarybos 2016 m. gruodžio 22 d. sprendimo Nr. T2-298 „Dėl ikimokyklinio ir priešmokyklinio ugdymo organizavimo modelių Klaipėdos miesto savivaldybės švietimo įstaigose aprašo patvirtinimo“ 15.3 ir 21.3 papunkčiais reglamentuota nustatyti atlyginimo dydį už teikiamas papildomas atlygintinas vaikų priežiūros paslaugas savivaldybės švietimo įstaigų priešmokyklinio ir ikimokyklinio ugdymo grupėse. Grupėse, kurių veiklos modelis yra 12 valandų, papildoma paslauga vaikai naudotųsi 1,30 valandos; grupėse, kurių veiklos modelis yra 24 valandos, priežiūros paslauga naudotųsi vaikai, nepriskirti tokiai grupei iš tos pačios ar kitos savivaldybės švietimo įstaigos 13,30 valandos per parą (nuo 18,00 valandos iki 7,30 valandos).

**2. Parengto projekto tikslai ir uždaviniai.**

Tikslas – sudaryti galimybę tėvams, esant poreikiui, atvesti vaikus anksčiau į įstaigą ir pasiimti iš jos vėliau, nei nustatyta 10,5 val. (baziniame) veiklos modelyje. Taip pat sudaryti galimybę tėvams palikti vaikus grupėje su nakvyne iš tos pačios ar kitos savivaldybės švietimo įstaigos 24 val. veiklos modelio grupėje. Uždavinys – nustatyti švietimo įstaigų priešmokyklinio ir ikimokyklinio ugdymo grupėse atlyginimo dydį už teikiamas papildomas atlygintinas vaikų priežiūros paslaugas.

**3. Kaip šiuo metu yra teisiškai reglamentuojami projekte aptarti klausimai.**

Šiuo metu yra galiojantis Klaipėdos miesto savivaldybės tarybos 2009 m. spalio 29 d. sprendimas Nr. T2-344 „Dėl kainos už atlygintinai teikiamą ugdymo paslaugą savivaldybės ikimokyklinio ugdymo įstaigų grupėse, dirbančiose 12 valandų darbo režimu, patvirtinimo“ su pakeitimais, kuriame nustatytas atlyginimo dydis už papildomą atlygintiną paslaugą 12 val. veiklos modelio ikimokyklinėse grupėse, kai tėvams reikia, jog vaikas įstaigoje būtų ilgiau nei 10,5 valandos (tėvai pagal darbo grafiką gali anksčiau atvesti vaikus arba juos pasiimti vėliau nei įprastai dirba įstaigos pagal bazinį veiklos modelį). Nustatytas atlyginimo dydis nebeatitinka esamos situacijos, kadangi nuo 2009 metų padidėjo švietimo darbuotojų darbo užmokestis, pasikeitė kiti teisės aktai, reguliuojantys ikimokyklinį ir priešmokyklinį ugdymą. Atlyginimo dydis už teikiamas papildomas paslaugas vaikams, nelankantiems 24 val. veiklos modelio grupių, nebuvo nustatytas, todėl tėvai pasinaudoti tokia paslauga negalėjo.

**4. Kokios numatomos naujos teisinio reglamentavimo nuostatos ir kokių rezultatų laukiama.**

Patvirtinus šį sprendimo projektą, vaikų tėvams, esant poreikiui, bus suteikta galimybė naudotis papildomomis paslaugomis. Nustačius atlygintinos vaikų priežiūros paslaugos kainas, bus kompensuojamos patiriamos įstaigų išlaidos už šias paslaugas. Švietimo įstaigose bus užtikrinamas vaikų saugumas ir priežiūra, tėvai, dirbantys kitokiu darbo grafiku, galės naudotis atlygintinai teikiamomis paslaugomis: vaikai galės būti 12 val. veiklos grupėse ilgiau 1,30 val. nei bazinės veiklos modelio grupėse, taip pat, esant poreikiui, galės pasinaudoti grupių, veikiančių visą parą, vaikų priežiūros paslaugomis.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Neigiamų priimto sprendimo pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.**

Šiam sprendimui įgyvendinti kitų teisės aktų parengti nereikia. Klaipėdos miesto savivaldybės Ugdymo ir kultūros departamento Švietimo skyriaus (toliau – Švietimo skyrius) specialistai parengs rekomendacijas švietimo įstaigų vadovams ir atmintines tėvams dėl atlygintinai papildomų paslaugų teikimo ir naudojimosi jomis.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.**

Šiam sprendimo projektui įgyvendinti papildomų lėšų nereikia.

**8**. **Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**

Sprendimo projekto rengimo metu buvo konsultuojamasi su Klaipėdos miesto savivaldybės administracijos specialistais dėl patiriamų išlaidų, tenkančių vienam vaikui. Atlikti paskaičiavimai 12 val. veiklos modelio grupėje dėl atlygintinai teikiamos 1,5 val. paslaugos vienam vaikui per mėnesį, ir 24 val. veiklos modelio grupėje dėl atlygintinai teikiamos 13,5 val. paslaugos vienam vaikui per parą, kai ši paslauga teikiama ir nakties metu, t. y. vaikui reikalinga nakvynė ir vienas papildomas maitinimas. Atlikti tokie paskaičiavimai:

1. Vieno vaiko išlaikymo išlaidos iš savivaldybės biudžeto lėšų (be darbo užmokesčio fondo darbuotojams)

|  |  |  |  |  |  |  |
| --- | --- | --- | --- | --- | --- | --- |
| Laikas pagal trukmę | 2016 m. | 1 mėn. | 1 d. (vidurkis 21 d. d.) | 1 val. (pagal bazinį 10,5 val. veiklos modelį) | 1,5 val. / 21 d. d. 1 vaikui | 13,5 val. 1 vaikui |
| Išlaidos (Eur) | 243,00 | 20,25 | 0,96 | 0,09 | 0,14/ 2,88 | 1,22 |

2. Auklėtojų darbo užmokesčio (su socialinio draudimo įmokomis) už 1,5 valandos nustatymas 12 val. veiklos modelio grupėje (paskaičiuotas auklėtojo, vyresniojo auklėtojo ir metodininko auklėtojo su 15 ir daugiau metų darbo stažo atlyginimo vidurkis)

|  |  |  |  |  |  |  |
| --- | --- | --- | --- | --- | --- | --- |
| Darbo laiko pasiskirstymas | 1 mėn. | 1 d. (vidurkis per mėnesį 21 d. d.) | 1 val. (7,2 darbo val.) | 1 val. 1 vaikui (kai vaikų vidurkis grupėje 15) | 1,5 val. 1 vaikui | 21 d. d. 1 vaikui |
| DUF (su Sodros įmokomis) (Eur) | 852,36 | 40,59 | 5,64 | 0,38 | 0,57 | 11,97 |

3. Naktinės auklės darbo užmokesčio paskaičiavimas 24 val. veiklos modelio grupėje už 13,5 val.

|  |  |  |  |  |  |
| --- | --- | --- | --- | --- | --- |
| Darbo laiko pasiskirstymas | 1 mėn. | 1 d. (vidurkis per mėnesį 21 d. d.) | 1 val. (8 darbo val.) | 1 val. vaikui (kai vaikų vidurkis grupėje 15) | 13,5 val.  1 vaikui |
| DUF (su Sodros įmokomis) (Eur) | 647,00 | 30,81 | 3,85 | 0,26 | 3,51 |

12 val. veiklos modelio grupėje atlygintinai teikiamos 1,5 val. paslaugos vienam vaikui už mėnesį atlyginimo dydis būtų 14,85 euro (11,97 euro darbo užmokesčiui ir 2,88 euro išlaidoms padengti); 24 val. veiklos modelio grupėje atlygintinai teikiamos 13,5 val. paslaugos vienam vaikui per parą atlyginimo dydis būtų 5,26 euro (3,51 euro darbo užmokesčiui, 1,22 euro išlaidoms padengti ir 0,53 euro papildomam maitinimui yra 5,26 euro).

Gautos lėšos už papildomas vaikų priežiūros paslaugas bus panaudotos auklėtojų ir naktinių auklių darbo užmokesčiui, socialinio draudimo įmokoms, vaikų maitinimui, prekėms, susijusiomis su vaikų priežiūra.

**9.** **Sprendimo projekto autorius ar autorių grupė, sprendimo projekto iniciatoriai.**

Šį sprendimo projektą parengė Švietimo skyriaus vyr. specialistė S. Vancevičienė, buvo tariamasi su ikimokyklinių įstaigų vadovų asociacijos nariais.

**10. Kiti reikalingi pagrindimai ir paaiškinimai.**

Nėra.

PRIDEDAMA:

1. Teisės akto, nurodyto sprendimo projekto įžangoje, išrašas, 2 lapai.

2. Klaipėdos miesto savivaldybės tarybos 2009 m. spalio 29 d. sprendimo Nr. T2-344 „Dėl kainos už atlygintinai teikiamą ugdymo paslaugą savivaldybės ikimokyklinio ugdymo įstaigų grupėse, dirbančiose 12 valandų darbo režimu, patvirtinimo“ išrašas, 1 lapas.

3. Klaipėdos miesto savivaldybės tarybos 2014 m. rugsėjo 15 d. Nr. T2-206dėl Klaipėdos miesto savivaldybės tarybos 2009 m. spalio 29 d. sprendimo Nr. T2-344 „Dėl kainos už atlygintinai teikiamą ugdymo paslaugą savivaldybės ikimokyklinio ugdymo įstaigų grupėse, dirbančiose 12 valandų darbo režimu, patvirtinimo“ pakeitimo“ išrašas, 1 lapas.

Švietimo skyriaus vyresnioji patarėja, pavaduojanti Virginija Kazakauskienė

Švietimo skyriaus vedėją